**Notă informativă**

**la proiectul hotărârii de Guvern pentru aprobarea Regulamentului cu privire  
la modul de calcul, repartizare, utilizare şi evidenţă  
a transferurilor cu destinaţie specială pentru susţinerea  
cadrelor tinere din domeniul culturii**

|  |
| --- |
| **1. Denumirea autorului şi, după caz, a participanţilor la elaborarea proiectului** |
| Proiectul hotărârii de Guvern pentru aprobarea Regulamentului cu privire la modul de calcul, repartizare, utilizare şi evidenţă a transferurilor cu destinaţie specială pentru susţinerea cadrelor tinere din domeniul culturii a fost elaborat de către Ministerul Culturii. |
| **2. Condiţiile ce au impus elaborarea proiectului de act normativ şi finalităţile urmărite** |
| Proiectul Hotărârii de Guvern este elaborat în temeiul prevederile art. 10 alin. (2) din Legea culturii nr. 413/1999.  Prin prezentul proiect se propune soluționarea lipsei acute de personal calificat necesar pentru a asigura buna prestare a serviciilor culturale pentru populația Republicii Moldova prin mecanisme de atragere a tinerilor specialiști care, în primul an după absolvire, se angajează prin repartizare de către Ministerul Culturii, în instituții publice din domeniul culturii și în subdiviziuni structurale (cu sau fără personalitate juridică) ale autorităților publice locale ce desfăşoară o activitate culturală în municipii, orașe sau sate (comune).  La caz, prin acest proiect se propune acordarea unor indemnizații unice tinerilor specialiști în calitate de suport financiar, cu scopul motivării acestora pentru angajare în instituțiile de cultură din țară, unde în prezent salariul este unul extrem de neatractiv.  Se atestă că, măsurile adoptate până acum nu au avut efectul scontat, iar ca urmare, exodul masiv al personalului calificat din domeniul culturii din Republica Moldova, instruiți inclusiv din bugetul de stat, în alte state a luat amploare.  Aceste politici de susținere sunt necesare și argumentate inclusiv de media de vârstă mare a oamenilor din domeniul culturii, care depășește 65 de ani.  Menționăm că, rata celor ce dețin studii superioare de profil și activează conform calificării este în continuă descreștere. La 1 ianuarie 2023 în Republica Moldova existau 1295 biblioteci publice teritoriale și 2 biblioteci naționale, în care activau 2898 de angajați, dintre care 66 persoane sub vârsta de 25 ani, 1242 de persoane cu vârsta de peste 55 ani. Din numărul enunțat de persoane, 1225 dețineau studii superioare, pe când studii profesional tehnice 844 angajați, iar cu profil de specialitate 851 angajați.  Este de menționat că, rata celor ce dețin studii superioare de profil și activează conform calificării este în continuă descreștere. Ponderea persoanelor cu studii superioare de profil în bibliotecile publice teritoriale din țară a scăzut considerabil de la 31,7% în anul 2010, la 20,1% în anul 2023.  La 1 ianuarie 2023 existau 1194 de Case de Cultură, dintre care 70 de Case de Cultură în localități urbane, cu 1421 angajați, și 1118 de Case de Cultură în localități rurale, cu 3553 angajați și 6 unități ale altor departamente - angajați 320. Din numărul total al persoanelor angajate în casele de cultură - 2078 au vârsta cuprinsă între 25-49 ani, 2470 între 50-60 ani; 505 au peste 65 de ani. Persoane cu studii superioare - 1420, profesional tehnice - 1756, alte domenii decât cultură - 2188, iar cu studii de specialitate – 201 persoane. Menționăm că, ponderea persoanelor cu studii superioare de profil este în descreștere continuă.  La moment în țară sunt 132 de muzee, în care sunt angajați 839 de persoane. Cu studii superioare - 452, profesional tehnice - 187, alte domenii decât cultură – 200 angajați. Cu vârsta între 50 - 60 ani sunt 315 persoane, peste 65 ani 215.  De precizat că, în perioada 2021-2023 au absolvit Academia de Muzică, Teatru și Arte Plastice, la profilul Arte 507 studenți, dintre care doar 90 de studenți au fost plasați în câmpul muncii. Dintre aceștia în anul 2023, prin repartizare sau individual, s-au angajat în câmpul muncii 39 persoane.  În cele 4 instituții concertistice în care Ministerul Culturii are calitatea de fondator, activează 637 de artiști, iar în 12 instituțiile teatrale sunt angajați 615 artiști, în anul 2023 s-au angajat 32 de persoane.  La Biblioteca Națională, în anul 2023, s-au angajat 21 persoane, dintre care doar 3 tineri specialiști și s-au eliberat 24 persoane. La [Biblioteca Națională pentru Copii "Ion Creangă" s-a angajat o pesoană, cu studii în pedagogie.](https://www.bncreanga.md/)  În cadrul celor 7 muzee, din subordinea Ministrului Culturii, doar la Rezervația Cultural Naturală „Orheiul Vechi” s-a angajat o persoană.  În anul 2023, în cele 5 instituții de învățământ profesional tehnic cu profil Arte au absolvit 271 studenți: Centrul de Excelenţă în Educaţia Artistică „Ştefan Neaga”- 75 absolvenți; Colegiul de Muzică şi Pedagogie din Bălţi - 37 absolvenți; Colegiul Naţional de Coregrafie – 25 absolvenți; Colegiul de Arte Plastice „Alexandru Plămădeală” din Chișinău – 72 absolvenți; Colegiul de Arte „Nicolae Botgros” din or. Soroca – 62 absolvenți. Dintre aceștia 12 absolvenți au fost plasați în câmpul muncii.  La moment persistă o distribuție geografică neuniformă a personalului calificat atât în localitățile rurale, cât și in organizațiile de cultură raionale/orășenești. În consecință sectorul cultural nu poate răspunde adecvat nevoilor populației din aceste teritorii.  Menționăm că motivarea, încurajarea, crearea unor facilități și distribuirea uniformă a prestatorilor de conținut cultural constituie obiective prioritare pentru Ministerul Culturii.  Astfel, având în vedere măsurile de stimulare aplicate în alte sectoare, se propune pentru prima dată asemenea măsuri de stimulare a tinerilor specialiști din domeniul culturii, cu scopul de a-i încuraja pe aceștia să se angajeze în sectorul cultural. Punctăm faptul că sectorul cultural nu mai prezintă interes pentru tineri, în fiecare an reducându-se numărul de absolvenți existând un deficit de specialiști în acest sector.  Ținând cont de resursele financiare limitate, Ministerul Culturii își propune ca primii beneficiari ai îndemnizației unice propuse, să fie absolvenții anului de studii 2023-2024. |
| **3.Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene** |
| Proiectul nu are ca scop armonizarea legislației naționale cu legislația Uniunii Europene. |
| **4.Principalele prevederi ale proiectului şi evidenţierea elementelor noi** |
| Prezentul proiect oferă soluții clare pentru problema lipsei de personal calificat în domeniul culturii, reglementează condițiile de stabilire a modului de calcul, repartizare, utilizare şi evidenţă a transferurilor cu destinaţie specială pentru susţinerea cadrelor tinere din domeniul culturii și are drept scop stabilirea mecanismului acordării facilităților tinerilor absolvenți ai instituțiilor de învățământ superior și profesional tehnic de profil care, în primul an după absolvire, se angajează, prin repartizare de către Ministerul Culturii, în instituții publice din domeniul culturii și în subdiviziuni structurale (cu sau fără personalitate juridică) ale autorităților publice locale ce desfăşoară o activitate culturală în municipii, orașe sau sate (comune).  Absolvenții instituțiilor de învățământ superior beneficiază de o indemnizație unică în mărime de 120 mii lei, absolvenții instituțiilor profesional tehnic de o indemnizație unică în mărime de 90 mii lei, sume care se vor achită în trei rate egale: o jumătate din prima rată - după prima lună de activitate, iar a doua jumătate - la finele primului an de activitate, celelalte două rate - la finele fiecărui an de activitate. |
| **5.Fundamentarea economico-financiară** |
| Sub aspect financiar şi economic, implementarea proiectului de hotărâre de Guvern implică alocarea resurselor financiare suplimentare de la bugetul de stat pentru susținerea tinerilor absolvenți ce se angajează în următorii 3 ani, începând cu 1 iulie 2024 și desfășoară activitate în domeniul culturii, ca suport pentru antrenarea acestora în câmpul muncii, inclusiv în zonele rurale, dar și urbane, unde se atestă o insuficiență acută a acestora. Mijloacele financiare necesare de la bugetul de stat vor fi repartizate pentru acordarea indemnizației unice, care se achită în trei rate egale.  Prevederile proiectului vor intra în vigoare începând cu 1 iulie 2024.  Potrivit informațiilor prezentate de către biblioteci, muzee și Academia de Muzică, Teatru și Arte Plastice din Moldova numărul mediu de specialiști repartizați în câmpul muncii în perioada anului 2023 este de aproximativ 33 persoane. Conform prevederilor propuse în art. 10 alin. 2) din Legea culturii nr. 413/1999 privind indemnizația unică, tinerii specialiști beneficiază de 120 mii lei (suma indemnizației acordată pentru un absolvent pe parcursul a trei ani), respectiv 40 mii lei anual. Prin urmare, cheltuielile estimative anuale pentru acordarea indemnizației pentru 33 de tineri specialiști constituie 1,32 mln lei.  Ministerul Culturii, la etapa modificării Legii bugetului de stat nr.418/2023 pentru anul 2024, va înainta propuneri de redistribuire a alocațiilor de la subprogramul 8502 „Dezvoltarea culturii” la subprogramul 9019 „Protecția socială a unor categorii de cetățeni'', potrivit Clasificației bugetare, aprobate prin Ordinul ministrului finanțelor nr.208/2015.  Rezultatele proiectului vor conduce la îmbunătățirea calității vieții sub diferite aspecte: social și cultural, egalitatea de șanse, economic, de mediu, și totodată la realizarea obiectivelor strategice naționale.  *Implementarea proiectului propus creează efecte economice directe și indirecte asupra locurilor de muncă.*  *Impactul economic – financiar* va constitui acumulările în bugetul local din activitățile de recreere și care se formează din mai multe componente: alimentaţie, agrement, procurare cadouri, suvenire, procurare de obiecte.  În sens financiar, reprezintă schimbarea unei sume de bani, în vederea obținerii unor beneficii cu impact social-cultural.  *Impactul social-cultural.* La nivel național odată cu atragerea de noi evenimente culturale, care va genera un număr mai mare de vizitatori atât din țară cât și de peste hotare, se va spori interesul și o participare mai activă a cetățenilor la activitățile culturale ce va contribui și la încurajarea unei educații culturale cu punerea în valoare a acesteia. |
| **6. Modul de încorporare a actului în cadrul normativ în vigoare** |
| Proiectul elaborat se încadrează în cadrul normativ în vigoare, iar aprobarea acestuia nu va genera ca consecință necesitatea amendării altor acte normative. |
| **7. Avizarea şi consultarea publică a proiectului** |
| În scopul respectării prevederilor Legii nr. 239/2008 privind transparența în procesul decizional, anunțul de inițiere a proiectului de hotărâre a fost plasat pe pagina <https://particip.gov.md/ro/document/stages/anunt-de-initiere-a-proiectului-regulamentului-cu-privire-la-modul-de-calcul-repartizare-utilizare-si-evidenta-a-transferurilor-cu-destinatie-speciala-pentru-sustinerea-cadrelor-tinere-din-domeniul-culturii/12040> . |
| **8. Constatările expertizei anticorupție** |
| Proiectul urmează a fi supus expertizei anticorupție, în conformitate cu art. 35 din Legea cu privire la actele normative nr. 100/2017.  Informația privind rezultatele expertizei va fi inclusă după recepționarea raportului de expertiză anticorupție în sinteza obiecțiilor și propunerilor/recomandărilor la proiectul de hotărâre. |
| **9. Constatările expertizei de compatibilitate** |
| Proiectul nu are ca scop armonizarea legislației naționale cu legislația Uniunii Europene și, respectiv, nu cade sub incidența art. 36 din Legea nr. 100/2017 cu privire la actele normative. |
| **10. Constatările expertizei juridice** |
| Proiectul urmează a fi supus expertizei juridice în conformitate cu art. 37 din Legea cu privire la actele normative nr. 100/2017 în procesul desfășurării procesului de avizare. |
| **11. Constatările altor expertize** |
| Proiectul hotărârii Guvernului pentru aprobarea Regulamentului cu privire la modul de calcul, repartizare, utilizare şi evidenţă a transferurilor cu destinaţie specială pentru susţinerea cadrelor tinere din domeniul culturii a fost consultat cu Ministerul Finanțelor. Obiecțiile, propunerile ministerului au fost acceptate. |

**Andrei CHISTOL**

**Secretar de stat**